২০২২ এশিয়া কাপ

২০২২ এশিয়া কাপ, পৃষ্ঠপোষকতাজনিত কারণে যেটি দুবাই পোর্ট ওয়ার্ল্ড এশিয়া কাপ নামেও পরিচিত, ছিল একটি আন্তর্জাতিক ক্রিকেট টুর্নামেন্ট যেটি পুরুষ এশিয়া কাপের পঞ্চদশ আসর হিসেবে ২০২২ সালের আগস্ট ও সেপ্টেম্বর মাসে সংযুক্ত আরব আমিরাতে অনুষ্ঠিত হয়। টুর্নামেন্টের ম্যাচগুলো টোয়েন্টি২০ আন্তর্জাতিক (টি২০আই) হিসেবে খেলা হয়। টুর্নামেন্টটি প্রথমে ২০২০ সালের সেপ্টেম্বরে আয়োজিত হওয়ার কথা থাকলেও কোভিড-১৯ মহামারির কারণে ২০২০ সালের জুলাই মাসে টুর্নামেন্টটি স্থগিত করা হয়। ২০২১ সালের জুন মাসে শ্রীলঙ্কায় টুর্নামেন্টটি অনুষ্ঠিত হবে বলে ঘোষণা দেয়া হলেও পরবর্তীকালে তা আবারও স্থগিত করা হয়। সে পর্যায়ে পাকিস্তানের ওপর টুর্নামেন্টটি আয়োজনের দায়িত্ব ছিল। কিন্তু ২০২১ সালের অক্টোবর মাসে এশীয় ক্রিকেট কাউন্সিল (এসিসি) ২০২২ সালের আসরের আয়োজক হিসেবে শ্রীলঙ্কার ও ২০২৩ সালের আসরের আয়োজক হিসেবে পাকিস্তানের নাম ঘোষণা করে। ভারত ছিল বিগত আসরের বিজয়ী দল।
২০২২ সালের ২১ জুলাই শ্রীলঙ্কা ক্রিকেট (এসএলসি) শ্রীলঙ্কায় চলমান অর্থনৈতিক ও রাজনৈতিক সংকটের কারণে টুর্নামেন্টটি আয়োজন করতে তারা সমর্থ হবে না বলে এসিসিকে জানায়। ২০২২ সালের ২৭ জুলাই এসএলসি টুর্নামেন্টটি সংযুক্ত আরব আমিরাতে আয়োজন করবে বলে এসিসি নিশ্চিত করে। ২০২২ সালের ২ আগস্ট টুর্নামেন্টের সূচি ঘোষিত হয়।
টুর্নামেন্টের ফাইনালে পাকিস্তানকে ২৩ রানে পরাজিত করে বিজয়ী হয় শ্রীলঙ্কা।
২০১৮ সালের ডিসেম্বর মাসে এসিসি পাকিস্তান ক্রিকেট বোর্ড (পিসিবি)-এর কাছে টুর্নামেন্টটি আয়োজনের দায়িত্ব হস্তান্তর করে। পাকিস্তানে পর্যাপ্ত নিরাপত্তা প্রদান বিষয়ে সংশয় থাকায় ভারতীয় ক্রিকেট নিয়ন্ত্রণ বোর্ড (বিসিসিআই) পিসিবিকে টুর্নামেন্টের আয়োজনস্থল পরিবর্তন করার অনুরোধ জানায়। ২০০৮ এশিয়া কাপের পর পাকিস্তানে কোনও বহুজাতিক আন্তর্জাতিক ক্রিকেট প্রতিযোগিতা আয়োজিত হয়নি।
২০১৯ সালের মে মাসে এসিসি নিশ্চিত করে যে পাকিস্তানই টুর্নামেন্টটি আয়োজন করবে। পাকিস্তান ও ভারতের মধ্যে চলমান রাজনৈতিক উত্তেজনার কারণে পাকিস্তানে অনুষ্ঠিত টুর্নামেন্টে ভারতের অংশগ্রহণ নিয়ে সংশয় দেখা দেয়। ২০২০ সালের ২৮ ফেব্রুয়ারি বিসিসিআই-এর সভাপতি সৌরভ গঙ্গোপাধ্যায় এশিয়া কাপ দুবাই-এ অনুষ্ঠিত হবে বলে মন্তব্য করেন। এর পরের দিন পিসিবির চেয়ারম্যান এহসান মানি মন্তব্যটির বিরোধিতা করে জানান যে টুর্নামেন্টের আয়োজনস্থল নিশ্চিত করা হয়নি।
২০২০ সালের জুন মাসে এসিসির সাথে একটি বৈঠক শেষে পিসিবি জানায় যে তারা শ্রীলঙ্কাকে টুর্নামেন্টটি আয়োজনের দায়িত্ব দেয়ার পক্ষে। ২০২০ সালের জুলাই মাসে আনুষ্ঠানিকভাবে টুর্নামেন্টটি স্থগিতের ঘোষণা দেয় এসিসি। একই মাসে এশিয়া কাপের বাছাইপর্ব টুর্নামেন্টটিও স্থগিত করা হয়। ২০২১ সালের মে মাসে এসিসি সে বছর কোনও এশিয়া কাপ অনুষ্ঠিত না হওয়ার কথা নিশ্চিত করে, এবং একই সাথে ২০২০ সালের স্থগিত আসরটিকে ২০২৩ সালে নিয়ে যাওয়া হয়। ২০২১ সালের অক্টোবর মাসে পিসিবির রমিজ রাজা নিশ্চিত করেন যে ২০২২ সালের আসরটি শ্রীলঙ্কায় ও ২০২৩ সালের আসরটি পাকিস্তানে অনুষ্ঠিত হবে।
২০২২ সালের আগস্ট মাসে এশিয়া কাপের বাছাইপর্ব অনুষ্ঠিত হয়।
২০২২ সালের আগস্ট মাসে কুয়েত, সংযুক্ত আরব আমিরাত, সিঙ্গাপুর ও হংকং-এর অংশগ্রহণে বাছাইপর্ব প্রতিযোগিতাটি অনুষ্ঠিত হয়। টুর্নামেন্টে বিজয়ী হয়ে মূল প্রতিযোগিতায় উত্তীর্ণ হয় হংকং।
বাংলাদেশ ক্রিকেট বোর্ড (বিসিবি) অনুরোধ করায় এসিসি দল ঘোষণার শেষ তারিখ ৮ আগস্ট থেকে ১১ আগস্ট পর্যন্ত পিছিয়ে নেয়। ভারত দলে শ্রেয়াস আইয়ারকে স্ট্যান্ডবাই খেলোয়াড় হিসেবে রাখা হয়। আফগানিস্তান দলে কায়েস আহমেদ, নিজাত মাসুদ ও শরফউদ্দিন আশরাফকে স্ট্যান্ডবাই খেলোয়াড় হিসেবে রাখা হয়। কসুন রজিতা ও বিনুরা ফার্নান্দো চোটের কারণে শ্রীলঙ্কা দল থেকে বাদ পড়ে যাওয়ায় তাঁদের পরিবর্তে যথাক্রমে প্রমোদ মদুশন ও অসিতা ফার্নান্দোকে দলে নেয়া হয়। হাঁটুতে চোট পাওয়ায় ২০২২ সালের ২০ আগস্ট পাকিস্তান দল থেকে শাহিন শাহ আফ্রিদি ছিটকে যান। সে কারণে মোহাম্মদ হাসনাইনকে পাকিস্তান দলে যুক্ত করা হয়। ২০২২ সালের ২২ আগস্ট বাংলাদেশের নুরুল হাসান ও হাসান মাহমুদ প্রতিযোগিতায় অংশ নিতে অসমর্থ বলে গণ্য হন, যে কারণে মোহাম্মদ নাইমকে বাংলাদেশ দলে যুক্ত করা হয়। ২০২২ সালের ২৬ আগস্ট চোটের কারণে পাকিস্তান দল থেকে ছিটকে গেলে তাঁর বদলি হিসেবে হাসান আলিকে দলে যুক্ত করা হয়। ২০২২ সালের ২ সেপ্টেম্বর হাঁটুর চোটে রবীন্দ্র জাদেজা টুর্নামেন্টের বাকি অংশ থেকে ছিটকে গেলে অক্ষর প্যাটেলকে ভারত দলে যোগ করা হয়। টুর্নামেন্টের মাঝপথে আবেশ খানের পরিবর্তে দীপক চাহারকে ভারতের মূল দলে যোগ করা হয়।